भरूच, गुजरात/नगर संवाददाताः प्रधानमंत्री नरेंद्र मोदी मंगलवार की दोपहर दो दिवसीय दौरे पर गुजरात पहुंचेंगे। इस दौरान पीएम मोदी कई कार्यक्रमों में शामिल होंगे। पीएम शाम पांच बजे भरूच जिले में नर्मदा नदी पर बने फोर-लेन पुल का उद्घाटन करेंगे। 379 करोड़ रुपये की लागत से बना यह पुल देश का सबसे लंबा केबल ब्रिज है। इसे बनाने में आधुनिक तकनीक का इस्तेमाल किया गया है। पुल की लंबाई 1344 मीटर है और चौड़ाई 20.8 मीटर है। खास तकनीक और खास डिजाइन की मदद से इस पुल का निर्माण करने में ढाई साल का समय लगा। अहमदाबाद-मुम्बई नेशनल हाइवे-8 पर पर भरूच में लगने वाले जाम से मुक्ति दिलाने के लिए इस पुल का निर्माण किया गया है। पुल के टावर ‘वाई’ शेप में बने हैं जिसकी ऊंचाई 18 मीटर है। पुल में कुल 216 केबल का इस्तेमाल किया गया है। पुल की खासियत की बात करें तो 17.4 मीटर चौड़ी फोर-लेन सड़क है। पुल पर अंतर्राष्ट्रीय मानकों के मुताबिक लाइटिंग की व्यवस्था की गई है। 400 से ज्यादा एलईडी लाइट्स का इस्तेमाल किया गया है। पुल का निर्माण कार्य अक्टूबर 2014 में शुरू हुआ था। उधर, इस पुल का नामकरण होना अभी बाकी है। नामकरण को लेकर राजनीति भी शुरू हो गई है। पुल का नाम अंबेडकर सेतु या भृगु सेतु रखने का प्रस्ताव आया है। इसके अलावा नर्मदा सेतु और श्री सेतु नाम भी सुझाव गए हैं।